Poliisi kuvailee omaa partiotaan yrmeäksi. Lue poliisin kirjoitus pieleen menneestä pizzatilauksesta kokonaisuudessaan.

Turkulainen mies päätyi pitkänäperjantaina putkaan tilattuaan kotiinsa pizzataksin.

Pizza valmistui ja tuli perille ja turkulainen otti sen vastaan, mutta jätti pizzataksin kuljettajan oven taakse ilman rahoja pelkän styroksilaatikon kanssa.

Lounais-Suomen poliisilaitoksen tiedotteen mukaan pizza oli tilattu ilmeisesti helpottamaan laskuhumalan turkulaisessa aiheuttamaa suolan puutetta.

LASKU jäi hoitamatta. Turkulainen oli myös ”uhkaillut ja ärhennellyt”. Pizzataksin kuljettaja kääntyi ovelta saman tien poliisin puoleen, joka haki turkulaisen kotoa.

Matkalla putkaan koukattiin pizzerian kautta.

”Pää painuksissa sitä pizzaa sitten makseltiin, kahden yrmeän partiopoliisin välistä. Alennusta ei pyydelty eikä varmaan oltaisi edes annettu. Kuittikin saatiin, se liitetään esitutkinnan asiakirjoihin”, poliisi toteaa ja päättää tiedotteensa ajatelmaan:

”Tuon olisi ehkä voinut helpomminkin hoitaa.”

Tässä Lounais-Suomen poliisin tiedote kokonaisuudessaan:

”Turkulaisherrasmiestä hiukoi. Laskuhumala oli muuttumassa suolaisennäläksi.

Mies tilasi pitkänperjantain iltapäivän kunniaksi pizzaa asunnolleen.

Kokki paistoi. Pizzataxi ajoi.

Piankohta soitteli pizzalähetti ovikelloa. Ovi aukesi, ja jo alkoi asunnosta ärhennys ja uhkailu. Pizza jäi asuntoon, ovi sulkeutui.

Rappuun jäi hieman pelästynyt ja hämmentynyt pizzalähetti, sylissään styroksilaatikko. Pizza jäi maksamatta. Ei kannattanut enää ovikelloa soitella.

Myös poliisille oli tilausta. Poliisiautolla sitten kyyditettiin kylläistä pizzan tilaajaa. Kyyti oli maksettu verorahoilla.

Juuri nautitusta tukevasta pizzasta huolimatta koukattiin poliisin kyydillä vielä pizzerian kautta. Pää painuksissa sitä pizzaa sitten makseltiin, kahden yrmeän partiopoliisin välistä. Alennusta ei pyydelty eikä varmaan oltaisi edes annettu. Kuittikin saatiin, se liitetään esitutkinnan asiakirjoihin.

Ruokaperäisiään pizzaa tilannut herrasmies ei ota sohvassaan, vaan putkan patjalla.

Tuon olisi ehkä voinut helpomminkin hoitaa.”